Tuomitun asianajaja ei vielä ota kantaa siihen, aikooko mies valittaa tuomiosta.

Äänekoskelainen Mikko Parantainen julkaisi seksuaalirikoksesta tuomittujen tietoja Facebookissa.

Käräjäoikeus tuomitsi Parantaiselle hänen menettelystään kolme kuukautta ehdollista vankeutta.

Lisäksi Parantainen joutuu maksamaan kärsimyskorvauksia kolmelletoista henkilölle.

Keski-Suomen käräjäoikeus tuomitsi perjantaina ”pedofiilien metsästäjänä” tunnetun Mikko Parantaisen kolmen kuukauden ehdolliseen vankeuteen.

Käräjäoikeus tuomitsi Parantaisen henkilörekisteririkoksesta, törkeästä kunnianloukkauksesta ja törkeästä yksityiselämää loukkaavan tiedon levittämisestä.

Lisäksi Parantainen joutuu maksamaan kärsimyskorvauksia ja oikeudenkäyntikuluja kolmelletoista henkilölle, joiden nimiä, osoitteita, valokuvia ja tuomioita hän on levittänyt Facebookissa.

Kärsimyskorvausten määrä on yhteensä hieman yli 24 000 euroa. Korvausten suuruudet vaihtelevat 800:n ja 5000 euron välillä. Korvattavat oikeudenkäyntikulut ovat yhteensä liki 40 000 euroa.

Käräjäoikeuden päätös ei ole vielä lainvoimainen.

”Ratkaisu on oikeansuuntainen”

Yhden asianomistajan asianajajana toimiva Jaakko Ikonen kommentoi käräjäoikeuden päätöstä tuoreeltaan.

- Ratkaisu on oikeansuuntainen, mutta korvaussummat ovat oletettua alhaisemmat, Ikonen toteaa.

Ikonen ei vielä ota kantaa siihen, aiotaanko tapauksen käsittelyä jatkaa korkeimmissa oikeusasteissa.

- Nyt pohditaan päämieheni kanssa, että onko korvaukseen tyytyminen vai ei. Tietysti on kiinnostavaa mitä vastapuoli meinaa tehdä, Ikonen sanoo.

”Torjuntavoitto”

Parantainen ja hänen asianajajansa Markus Talvio saivat käräjäoikeuden tuomion aamulla.

- Tuomio on torjuntavoitto, sillä isoimmat korvausvaatimukset hylättiin. Siellä oli yhden henkilön osalta vaadittu 170 000 euron korvauksia ansionmenetyksestä. Kärsimyskorvaukset ovat hyväksyttäviä, mutta oikeudenkäyntikulut ovat suuret.

Talvio kertoo, että saadun palautteen perusteella kansalaiset ovat Parantaisen puolella.

- Kansalaisten oikeustaju ei ymmärrä tuomiota. Palautteen mukaan Mikko on tehnyt hyvää ja hänestä ollaan tekemässä marttyyriä, Talvio kertoo.

Talvio ei ota vielä kantaa siihen, valittaako hän päämiehensä kanssa käräjäoikeuden ratkaisusta. Tuolloin asian käsittely jatkuisi hovioikeudessa.

- Tutkimme tuomion kaikessa rauhassa ja päätämme sitten valitammeko siitä joltain osin, Talvio sanoo.